b'\n_START_ARTICLE_\nSakamoto Ry\xc5\x8dma\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nSakamoto Ry\xc5\x8dma syntyi 1835 K\xc5\x8dchissa, nykyisen K\xc5\x8dchin prefektuurin alueella sijainneessa Tosan provinssissa. H\xc3\xa4n oli alempiarvoisen maakuntasamuraiperheen (g\xc5\x8dshi) viides ja nuorimmainen lapsi. Ry\xc5\x8dma aloitti koulun 1846, mutta keskeytti opiskelunsa lyhyen ajan kuluttua. H\xc3\xa4nell\xc3\xa4 ei ollut kiinnostusta kirjallisuuden opiskeluun eik\xc3\xa4 h\xc3\xa4nell\xc3\xa4 perheen nuorimpana poikana ollut siihen asemansa m\xc3\xa4\xc3\xa4rittelem\xc3\xa4\xc3\xa4 velvollisuutta. Ry\xc5\x8dman perhe l\xc3\xa4hetti h\xc3\xa4net 1848 Tosassa sijaitsevalle Hineno Benjin d\xc5\x8dj\xc5\x8dlle opiskelemaan kenjutsua. 1853 h\xc3\xa4n matkusti Edoon, nykyiseen Tokioon jatkamaan Hokushin itt\xc5\x8d-ry\xc5\xabn miekkailuopintojaan Chiba Sadakichin alaisuuteen._NEWLINE_Matthew Perry saapui Japaniin 8. hein\xc3\xa4kuuta 1853, ja Ry\xc5\x8dma osallistui bakufun kokoon kutsumiin rannikkojoukkoihin Shinagawassa. Nuori samurai toimi bakufun alaisuudessa aina Perryn poistumiseen asti 1854. Vapauduttuaan teht\xc3\xa4v\xc3\xa4st\xc3\xa4 Ry\xc5\x8dma vieraili kotiseudullaan Tosassa, mutta palasi 1856 vuodeksi Edoon jatkamaan kenjutsuopintojaan. Opintojensa ohessa Ry\xc5\x8dma ajautui kosketuksiin ulkomaalaisvastaisen sonn\xc5\x8d j\xc5\x8di -aatteen kanssa. Palattuaan j\xc3\xa4lleen Tosaan Ry\xc5\x8dma liittyi Takechi Zuizanin johtamaan ulkomaalaisten karkottamista ja Japanin sulkemista kannattavaan Tosa kinn\xc5\x8d -puolueeseen 1861. Lopulta Ry\xc5\x8dma kuitenkin kyll\xc3\xa4styi Zuizanin ep\xc3\xa4onnistumisiin ja l\xc3\xa4hti luvattomasti Tosasta 22. huhtikuuta 1862. L\xc3\xa4ht\xc3\xb6ns\xc3\xa4 seurauksena h\xc3\xa4nest\xc3\xa4 tuli lainsuojaton ja is\xc3\xa4nn\xc3\xa4t\xc3\xb6n samurai eli r\xc5\x8dnin.\n_START_SECTION_\nIs\xc3\xa4nn\xc3\xa4t\xc3\xb6n samurai\n_START_PARAGRAPH_\nR\xc5\x8dninina Ry\xc5\x8dma p\xc3\xa4\xc3\xa4tti salamurhata korkea-arvoisen virkamiehen Katsu Kaish\xc5\xabn. Kaish\xc5\xab kannatti Japanin avaamista maailmalle, ja h\xc3\xa4n oli ollut usein tekemisiss\xc3\xa4 ulkomaalaisten kanssa. Kaish\xc5\xab oli muun muassa opiskellut Nagasakissa hollantilaisten alaisuudessa ja vieraillut Japanin l\xc3\xa4hetyst\xc3\xb6n mukana Yhdysvalloissa. Matsudaira Shungaku j\xc3\xa4rjesti Ry\xc5\x8dmalle suosituskirjeen, jonka avulla h\xc3\xa4nelle tarjoutui mahdollisuus p\xc3\xa4\xc3\xa4st\xc3\xa4 tapaamaan Kaish\xc5\xaba. Ry\xc5\x8dma tapasikin Kaish\xc5\xabn mutta ei toteuttanut surmaty\xc3\xb6t\xc3\xa4\xc3\xa4n, sill\xc3\xa4 Kaish\xc5\xab onnistui puhumaan Ry\xc5\x8dman ymp\xc3\xa4ri. H\xc3\xa4nest\xc3\xa4 tulikin Kaish\xc5\xabn oppilas._NEWLINE_Ry\xc5\x8dma auttoi Kaish\xc5\xaba perustamaan Hy\xc5\x8dgon laivastokoulun K\xc5\x8dbeen ja toimi muun muassa uusien oppilaiden v\xc3\xa4rv\xc3\xa4\xc3\xa4j\xc3\xa4n\xc3\xa4. H\xc3\xa4nen onnistuikin tuoda Kaish\xc5\xabn oppiin useita nuoria samuraita erityisesti Tosan alueelta. Kaish\xc5\xabn kautta Ry\xc5\x8dma tutustui tarkemmin merenk\xc3\xa4yntiin sek\xc3\xa4 l\xc3\xa4nsimaihin ja niiden kehitt\xc3\xa4m\xc3\xa4\xc3\xa4n teknologiaan. Kaish\xc5\xabn onnistui asemansa avulla pit\xc3\xa4\xc3\xa4 bakufun viranomaiset poissa haninsa hyl\xc3\xa4nneen Ry\xc5\x8dman kimpusta, mutta t\xc3\xa4lt\xc3\xa4 osin h\xc3\xa4nen tukensa p\xc3\xa4\xc3\xa4ttyi 10. marraskuuta 1864, kun bakufu erotti Kaish\xc5\xabn. T\xc3\xa4m\xc3\xa4n seurauksena Ry\xc5\x8dma haki suojaa Tokugawan vastaiselta Satsuman alueelta._NEWLINE_Satsuman suojissa Ry\xc5\x8dma perusti yrityksen, joka alkuaikoinaan tunnettiin nimell\xc3\xa4 Shach\xc5\xab. Nimi muutettiin 1867 Kaientaiksi, ja yrityksest\xc3\xa4 tuli Japanin ensimm\xc3\xa4inen moderni yhti\xc3\xb6. Nagasakissa sijaitsevan yrityksen toimenkuva keskittyi merenk\xc3\xa4yntiin ja tavarankuljetukseen. Shach\xc5\xabn avulla Ry\xc5\x8dma kuljetti l\xc3\xa4nsimaisia aseita Satsuman ja Ch\xc5\x8dsh\xc5\xabn bakufun vastaisille joukoille. My\xc3\xb6hemmin h\xc3\xa4n onnistui neuvottelemaan liittouman pitk\xc3\xa4aikaisten vihollisten Satsuman ja Ch\xc5\x8dsh\xc5\xabn v\xc3\xa4lille 1866.\n_START_SECTION_\nTeradayan v\xc3\xa4likohtaus\n_START_PARAGRAPH_\nKiotossa oleskellessaan Ry\xc5\x8dma vietti paljon aikaa Satsuman samuraiden suosimassa Teradaya-nimisess\xc3\xa4 majatalossa. H\xc3\xa4n vieraili majatalossa my\xc3\xb6s heti saatuaan Satsuman ja Ch\xc5\x8dsh\xc5\xabn v\xc3\xa4liset neuvottelut onnistuneesti loppuun. Fushimin poliisi oli kuullut huhuja, joiden mukaan Teradayassa y\xc3\xb6pyi lainsuojattomia ja j\xc3\xa4rjesti majataloon ratsian. Ry\xc5\x8dma oli viett\xc3\xa4m\xc3\xa4ss\xc3\xa4 iltaa Ch\xc5\x8dsh\xc5\xabsta kotoisin olevan yst\xc3\xa4v\xc3\xa4ns\xc3\xa4 Miyoshi Shinz\xc5\x8dn kanssa, kun poliisijoukot saapuivat. Majatalon kylvyss\xc3\xa4 ollut palvelijatar Ory\xc5\x8d huomasi hy\xc3\xb6kk\xc3\xa4\xc3\xa4j\xc3\xa4t ja juoksi varoittamaan toisessa huoneessa oleskelevia miehi\xc3\xa4. Ry\xc5\x8dma ehti tarttua Smith & Wesson revolveriinsa ja Shinz\xc5\x8d keih\xc3\xa4\xc3\xa4seens\xc3\xa4 juuri ennen kuin poliisijoukot rynt\xc3\xa4siv\xc3\xa4t huoneeseen. Ry\xc5\x8dma ja Shinz\xc5\x8d pakenivat paikalta ja hakivat suojaa Kiotossa sijaitsevasta Satsuman daimion palatsista. Ry\xc5\x8dma kuitenkin loukkaantui v\xc3\xa4likohtauksessa. Pian tapahtuman j\xc3\xa4lkeen Ry\xc5\x8dma nai Ory\xc5\x8dn, ja he matkustivat Ky\xc5\xabsh\xc5\xabhun, Kirishiman vuorilla sijaitseville kuumille l\xc3\xa4hteille, jossa Ry\xc5\x8dma toipui rauhassa haavoistaan. Matka tunnetaan my\xc3\xb6s Japanin historian ensimm\xc3\xa4isen\xc3\xa4 h\xc3\xa4\xc3\xa4matkana.\n_START_SECTION_\nKuolema\n_START_PARAGRAPH_\nRy\xc5\x8dma salamurhattiin vuonna 1867.'